Spekboomkoors pak SA: Waaroor die bohaai? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Spekboomkoors pak SA: Waaroor die bohaai?
Die spekboom (Portulacaria afra) is ʼn vetplant wat inheems aan Suid-Afrika is.
Die plant word ook geken as olifantskos, soetspekboom en suurspekboom en kom amper oral in die land voor. Die boom of struik kan in sy natuurlik habitat tot vier meter hoog word en het ronde of ovaalvormige lemmetjiegroen tot donkergroen blare.
Die groot bohaai oor die spekboom gaan egter oor sy vermoë om koolstof te berg en in suurstof om te sit. Mense van reg oor die land is nou besig om spekbome te plant in ʼn poging om klimaatsverandering te bekamp.
Daar word berig dat ʼn hektaar spekbome tussen vier en tien ton koolstofdioksied absorbeer, wat dit meer effektief maak as die Amsonereënwoud om koolstofdioksied uit die atmosfeer te verwyder.
Spekbome is immergroen, droogtebestand en vry van peste en plae. Die plant kan op net tussen 250 – 350 mm water per jaar oorleef en is baie aanpasbaar vir alle seisoene en weerstoestande. Die enigste plekke waar spekboom nie goed sal groei nie is plekke in die land waar dit in die winter swartryp of sneeu. Die plante kan egter ligte ryp verdra.
Dit is ook baie maklik om spekbome te kweek. Breek ʼn stukkie van die plant af, laat dit vir ʼn paar dae uitdroog en druk dit dan in die grond. Gee dit elke paar dae ʼn klein bietjie water maar nie te veel nie anders sal dit vrot.
Spekbome is uiters veelsydig en kan amper op enige manier in ʼn tuin aangewend word. Dit kan gelos word om self te groei en gedy of gesnoei word om ʼn heining of skerm te vorm. Dit kan ook in ʼn sekere vorm gesnoei word en kan in ʼn rotstuin of pot groei.
Spekbome hou meer van warm, sonnige plekke en groei maklik in enige grond wat goeie dreinering het. Dit help ook om gronderosie te voorkom en kan enige tyd van die jaar in die tuin uitgeplant word. Spekbome kan ook in potte binnenshuis groei solank dit sonlig kry. Dit kan ook in ligte skadu gekweek word.
Die plant blom ook teen die einde van die winter. Dit maak trosse klein, pienk blommetjies wat heuningbye en skoenlappers lok. Wilde diere, veral olifante, vreet graag aan die blare en dis ook eetbaar vir mense en word deesdae sommer by slaaie gevoeg.
Spekbome is langlewend en kan tot 100 jaar oud word.